Podľa uznesenia vlády Slovenskej republiky č. 838 zo 7. augusta 2002 v znení     uznesenia vlády Slovenskej republiky č. 665 zo 16. júla 2003, 505 z 29. júna 2005 a č. 711 z 21. septembra 2005 (ďalej „uznesenie“) Ministerstvo práce, sociálnych vecí a rodiny      Slovenskej republiky (ďalej „MPSVR SR“) predkladá na rokovanie vlády Slovenskej        republiky vyhodnotenie plnenia Programu bezpečnosti a ochrany zdravia pri práci –          Národného programu BOZP (ďalej „program BOZP“) vrátane prípadnej aktualizácie         každoročne do 31. mája (prvýkrát v roku 2004). MPSVR SR tiež koordinuje aktivity         spolupracujúcich orgánov štátnej správy a ostatných organizácií pri plnení programu BOZP. 
V súlade s úlohou B.4 uznesenia a v spojitosti s plnením úlohy B.5 uznesenia minister zdravotníctva, minister hospodárstva, minister financií, minister vnútra, minister obrany,   minister spravodlivosti, minister zahraničných vecí, minister školstva a predseda Štatistického úradu SR predkladajú ministrovi práce, sociálnych vecí a rodiny vyhodnotenie plnenia     programu, prípadne návrhy na jeho aktualizáciu každoročne do 31. marca (prvýkrát v roku 2004).
Plnenie jednotlivých úloh programu BOZP v roku 2006 podľa jednotlivých častí bolo v záujme zlepšenia stavu bezpečnosti a ochrany zdravia pri práci (ďalej „BOZP“) v Slovenskej republike nasledujúce:

Časť B. Rozvíjanie spoločenského povedomia a motivácie k BOZP
Úloha B.1
Organizovať kampane v médiách, ktoré pozitívne ovplyvnia verejnú mienku v chápaní dôležitosti bezpečného a zdravého pracovného prostredia i v potieraní    nelegálnej práce, prispejú k zlepšeniu spoločenského a právneho vedomia, zdravému životnému štýlu, kultúre práce, dodržiavaniu zásad BOZP (aj v mimopracovných    aktivitách), pravidiel dobrej praxe v jednotlivých oblastiach BOZP a informovanosti zamestnancov o ich nárokoch pri odškodňovaní pracovných úrazov a chorôb z povolania.
Termín: trvalý
Zodpovedný: MPSVR SR
Stav plnenia úlohy:
Úloha je priebežne plnená. 
V súvislosti s plnením úlohy boli v roku 2006 realizované viaceré aktivity. 
Pracovnoprávny inštitút odškodňovania pracovných úrazov a chorôb z povolania bol už zákonom č. 461/2003 Z. z. o sociálnom poistení v znení neskorších predpisov nahradený systémom úrazového poistenia vykonávaného Sociálnou poisťovňou, ktorá pre informovanie verejnosti o nárokoch z neho vyplývajúcich využíva najmä svoju webovú stránku a odborný časopis Národné poistenie.
	Bola vytvorená a prevádzkovaná webová stránka (http://3gsk.osha.eu.int) spravovaná Národným kontaktným miestom Európskej agentúry pre BOZP (ďalej „európska agentúra“) na Slovensku s aktuálnymi informáciami o jeho  činnosti, prebiehajúcich a plánovaných      aktivitách (v súčasnom období je to webová stránka http://sk.osha.europa.eu).
	V médiách bola prezentovaná kampaň „Bezpečný štart“. Ide o európsku kampaň    venovanú mladým ľuďom s cieľom zabezpečiť im bezpečný a zdravý štart do pracovného    života, ktorú organizovala európska agentúra. V rámci kampane boli pripravené                      a  uskutočnené nasledujúce aktivity:
•	tlačové konferencie pri príležitosti európskeho týždňa BOZP venovaného kampani       zameranej na mladých ľudí, ktorá prebiehala pod logom „Bezpečný štart“ (Slovenský   rozhlas, Rádio Regina, TA3, ...),
•	tri stretnutia zástupcov Národnej siete BOZP s cieľom propagovať jednotlivé plánované aktivity a zapojiť do nich čo najširšiu verejnosť,
•	problematika BOZP mladých ľudí (mladistvých zamestnancov a mladých zamestnancov do jedného roka po nástupe do pracovného procesu) bola zahrnutá do celoslovenského plánu inšpekcie práce, 
•	propagovanie kampane „dobrá prax“ sa organizovalo v záujme širokého spropagovania príkladov dobrej praxe z konkrétnych podnikov v súvislosti s prevenciou rizík na          pracovisku vo vybranej oblasti, ktorou v roku 2006 bola problematika mladých ľudí.     Príklad dobrej praxe má do najväčšej možnej miery poukazovať na opatrenie, ktorého   výsledkom je zlepšenie pracovných podmienok a efektívne zlepšenie stavu BOZP.   Úspešné príklady dobrej praxe sa môžu uchádzať o Európske ocenenie dobrej praxe, ktoré je odovzdávané na slávnostnom summite v Bilbao. Výsledkom kampane bol jeden         zaevidovaný príspevok za Slovenskú republiku,
•	organizovanie súťaže „Mladý európsky filmár roka“ a „Mladý slovenský filmár roka“, ktorých cieľom bolo očami mladých ľudí vo filmovej podobe zachytiť ľudí pri práci a poukázať na možné riziká, nebezpečenstvá a hrozby, ktorým môžu byť vystavení. Štyri víťazné príspevky boli zaslané do sídla európskej agentúry.
	Uskutočnila sa Európska kampaň 2006 „Inšpekcia práce s azbestom“ z iniciatívy   Výboru vrchných predstaviteľov inšpekcie práce so sídlom v Luxemburgu (ďalej „SLIC“). Cieľom kampane bolo monitorovať implementáciu smernice 2003/18/ES, s ktorej             ustanoveniami museli členské štáty Európskej únie (ďalej „EÚ“) zabezpečiť zhodu najneskôr do 15. apríla 2006. Bola pripravená „Praktická príručka osvedčených postupov na              minimalizáciu rizík pri práci s azbestom“ (alebo pri práci s možným výskytom azbestu)    určená zamestnávateľom, zamestnancom a inšpektorom práce, ktorá obsahuje usmernenia pre vhodné pracovné postupy pri práci s azbestom, ako aj informačný leták „Európska kampaň 2006 – inšpekcia práce s azbestom“.
	Z iniciatívy SLIC bola organizovaná kampaň v stavebníctve, keďže stavebníctvo je odvetvie, v ktorom sú zamestnanci vystavení vysokému riziku poškodenia zdravia vrátane smrteľného pracovného úrazu, azbestóze, bolestiam chrbta, syndrómu vibračného poškodenia rúk alebo dermatitíde spôsobenej cementom a pod. Kampaň bola spojená s distribúciou     propagačných materiálov, napr. Azbest v stavebníctve, Bezpečnosť pri práci na strechách, Ochrana zdravia a bezpečnosť na malých stavbách a pod. 
	Za účasti orgánov inšpekcie práce sa realizovala kampaň, ktorej cieľom bolo          presviedčať hlavne malé a stredne veľké podniky, že integrovanie BOZP medzi priority na pracovisku umožňuje zamestnávateľom a zamestnancom dosahovať lepšie výsledky pre seba a svojich zákazníkov. Mať zdravé pracovisko je integrálnou súčasťou systému riadenia     kvality úspešnej spoločnosti. Z  finančných prostriedkov európskej agentúry boli                zorganizované tri semináre kampane „Iniciatíva za zdravé pracovisko“, na ktorých            zamestnanci Národného inšpektorátu práce (ďalej „NIP“) prezentovali legislatívu BOZP,  aktuálne problémy BOZP, pravidlá súťaže Bezpečný podnik i podmienky získania ocenenia za dobrú prax. Bol tiež predstavený materiál „Observatórium rizík“ vypracovaný v pracovnej skupine európskej agentúry, ktorý je pomocným nástrojom pri posudzovaní rizík.
	Realizoval sa projekt EÚ vykonávaný v rámci Iniciatívy Spoločenstva EQUAL    „Pracovné podmienky ako determinanty rodovej nerovnosti práce“. Sústava NIP bola        spoluautorom a odborným garantom príručky „Rodová rovnosť na pracovisku“, ktorá vyšla v edícii pravidiel dobrej praxe BOZP. Publikácia bola bezplatne distribuovaná medzi         zamestnancov a zamestnávateľov pri výkone inšpekcie práce.
	NIP sa podieľal na zorganizovaní XIX. medzinárodnej konferencie „Aktuálne otázky bezpečnosti práce“ v Starej Lesnej určenej hlavne odbornej verejnosti. Jej program bol      zameraný na otázky zvyšovania efektívnosti činností v rámci BOZP prostredníctvom         integrovaného manažérskeho riadenia. Zamestnanci orgánov inšpekcie práce aktívne vystúpili na tejto konferencii.
	Zabezpečila sa propagácia kampane plánovanej na rok 2007 venovanej ochoreniam a poškodeniam podporno-pohybovej sústavy prostredníctvom článkov v časopisoch Bezpečná práca a Bezpečnosť práce. Príspevky poukázali na základné myšlienky tejto kampane a výzvu adresovanú podnikom, aby sa zapojili do iniciatívy európskej agentúry „Dobrá prax“. O kampani boli informovaní aj členovia Národnej siete BOZP.
Cieľom uvedených kampaní bolo pozitívne ovplyvňovať verejnú mienku vo vnímaní  a chápaní dôležitosti vykonávania BOZP. Jednotlivé kampane a ich výsledky boli              propagované v médiách, napr. v  Slovenskej televízii, TV Naša a iných regionálnych         televíziách.
Významnú úlohu v ovplyvňovaní verejnej mienky zohrala publikačná činnosť          zamestnancov sústavy inšpekcie práce. V roku 2006 bolo v odborných časopisoch „Bezpečná práca“ a „Bezpečnosť práce“ uverejnených 30 článkov. O problematike BOZP bola verejnosť      informovaná aj v Hospodárskych novinách, denníku Pravda, Živnostenských novinách a pod.   Cieľom bolo oboznámiť s aktuálnym stavom vývoja úrazovosti, výsledkami výkonu inšpekcie práce, upozorniť na pripravované semináre, medzinárodnú konferenciu a riešiť aktuálne   problémy v oblasti BOZP. Médiám boli tiež poskytované tlačové správy. 
Dôležitou úlohou v oblasti BOZP je zvyšovanie právneho a spoločenského vedomia. Významným nástrojom v roku 2006 boli najmä aktívne formy poradenstva poskytovaného orgánmi inšpekcie práce a inými dozornými orgánmi a tiež odborovými inštitúciami,         špecializovanými podnikateľskými subjektmi.
MPSVR SR a NIP podporuje aktívne formy výchovy a vzdelávania vykonávané   právnickými osobami a fyzickými osobami v súlade s § 6 ods. 1 písm. d) zákona č. 125/2006 Z. z. o inšpekcii práce a o zmene a doplnení zákona č. 82/2005 Z. z. o nelegálnej práci                    a nelegálnom zamestnávaní a o zmene a doplnení niektorých zákonov (ďalej „zákon              č. 125/2006 Z. z.“). Zoznam oprávnených subjektov na vykonávanie niektorých činností v oblasti ochrany práce je zverejnený na internetovej stránke NIP (www.nip.sk).

Úloha B.3
Propagovať vo verejnosti (ako aj pre ústavných činiteľov, KOZ SR a AZZZ SR) najnovšie informácie z oblasti BOZP a uvádzanie nových predpisov do praxe, s dôrazom na prevenciu pracovných úrazov a chorôb z povolania, zlepšovanie      pracovných podmienok a presadzovanie systémového prístupu k BOZP, podmienok vytvárajúcich pracovnú pohodu zamestnancov na pracoviskách a na zvyšovanie    kultúry práce. Vydávať publikácie typu „pravidlá dobrej praxe“.
Termín: trvalý
Zodpovedný: MPSVR SR
Stav plnenia úlohy:
Úloha je priebežne plnená. 
	NIP úlohu priebežne realizuje prípravou a vydávaním inštruktážnych a výchovných materiálov v oblasti BOZP, vydávaním publikácií v edícii „Pravidlá dobrej praxe”, resp.   informačných listoviek a ich distribúciou. V roku 2006 vydal NIP v edícii „Pravidlá dobrej praxe BOZP“ nasledovné publikácie:
•	„Zamestnávanie mladistvých. Bezpečný štart.“ Príručka pre postupy zamestnávateľov a zamestnancov. Príručka bola vydaná v rámci celoeurópskej kampane zameranej na BOZP mladých ľudí. Je zameraná na plnenie jednotlivých právnych ustanovení v oblasti BOZP a pracovnoprávnych vzťahov. Ako praktická pomôcka je určená najmä                zamestnávateľom zamestnávajúcim mladistvých zamestnancov, zástupcom zamestnancov, mladistvým zamestnancom, školám pripravujúcim mladistvých na budúce povolanie, ako aj tým, ktorí prvý raz nastupujú do pracovného pomeru po ukončení štúdia. 
•	„Rodová rovnosť na pracovisku“ - príručka poukazuje na rámcovú európsku legislatívu, ako aj na slovenskú legislatívu, ktorá sa vzťahuje na problematiku rovnoprávneho         postavenia žien a mužov v práci. Je nástrojom na posilnenie politiky rovnakých príležitostí a aplikácia rovností príležitostí mužov a žien vo všetkých sférach života slovenskej      spoločnosti, ako súčastí dodržiavania základných ľudských práv a slobôd.
Na propagáciu povinností ustanovených právnymi predpismi Slovenskej republiky slúžili slovenskej verejnosti nasledujúce materiály vypracované v pracovných skupinách   európskej agentúry, ktorých členmi boli aj zamestnanci NIP:
•	Nástroj na posudzovanie rizík: Základné informácie/Posudzovanie rizík – všeobecne, časť I – II., ktorá obsahuje všeobecné informácie o tom, čo je nebezpečenstvo, ohrozenie,       riziko, prečo je potrebné posudzovať riziká, ako ich posudzovať a iné,
•	Nástroj na posudzovanie rizík: Identifikácia nebezpečenstiev a ohrození a výber           preventívnych opatrení, časť III – IV. Publikácia obsahuje kontrolné zoznamy pre špecifické riziká (napr. nerovné a šmykľavé povrchy, pohyblivé dopravné prostriedky, stroje,      elektrické inštalácie a zariadenia, chemické látky, hluk, vibrácie), identifikovanie ohrození a výber preventívnych opatrení pre špecifické oblasti, napr. pre administratívne práce,   stavebníctvo, potravinárstvo, autoservis a iné. Publikácia tiež odkazuje na internetovú stránku http://hwi.osha.europa.eu, na ktorej je problematika spracovaná podrobnejšie,
•	propagačné materiály vydávané v rámci edície „Fakty“, ktoré boli v rámci európskej   kampane 2006 venované tematike mladých ľudí (Bezpečnosť mladých zamestnancov – rady pre zamestnávateľov, nadriadených, rodičov, Ochrana mladých ľudí na pracovisku, Právo na bezpečnú a zdravú prácu – rady pre mladých ľudí, Dávajte si pozor na             nebezpečenstvá pri práci – rady pre mladých ľudí). 
V záujme propagácie BOZP zamestnanci orgánov inšpekcie práce vystupovali v médiách, napr. v Slovenskom rozhlase, STV, TA 3 a regionálnych rozhlasových a televíznych spoločnostiach s reakciou na aktuálne témy, napr. k novej legislatíve a vybraným témam BOZP, pracovným úrazom, pracovnoprávnym vzťahom, nelegálnemu zamestnávaniu, odpovedali na otázky poslucháčov v oblasti BOZP a podobne.
.
Časť C. Presadzovanie predpisov a štátny dozor
Úloha C.6
	Vytvoriť podmienky na podporu zlepšovania BOZP v malých a stredných        podnikoch formou poradenstva a motivačných programov.
Termín: 2003 – 2005
Zodpovedný: MPSVR SR
Spolupráca: MH SR, AZZZ SR, KOZ SR, SOPK
Stav plnenia úlohy: 
Úloha je splnená. 
Podpora zlepšovania BOZP v malých a stredne veľkých podnikoch bola realizovaná najmä v predchádzajúcom období. Aj v roku 2006 však NIP pokračoval v aktivitách          zameraných na vytváranie podmienok na podporu zlepšovania BOZP v malých a stredne  veľkých podnikoch formou poradenstva a motivačných programov. Na ten účel NIP          zabezpečoval, resp. podieľal sa na organizovaní a realizácii nasledujúcich aktivít.
	Zabezpečoval program Bezpečný podnik, ktorý je motivačnou kampaňou na podporu zavádzania efektívneho systému riadenia BOZP a na zlepšenie jej úrovne u zamestnávateľov. Získanie osvedčenia a používanie loga programu pomôžu zamestnávateľom získať            konkurenčnú výhodu na trhu. Konečným efektom bude aj celkové zníženie neproduktívnych finančných nákladov organizácie. Model programu Bezpečný podnik a konkrétne kritériá na získanie osvedčenia boli prezentované na troch seminároch s bezplatnou účasťou, ako aj na internetovej stránke NIP a v médiách. V roku 2006 získali osvedčenia dve organizácie.
	Nadväzne na Iniciatívu Spoločenstva EQUAL, ktorej hlavným cieľom sú inovatívne riešenia a prístupy na elimináciu a odstraňovanie všetkých foriem diskriminácie a nerovnosti na trhu práce, vykonali v roku 2006 inšpektori práce kontroly v 240 organizáciách, pri       ktorých preverovali dodržiavanie predpisov v  tejto oblasti a zamestnávateľom poskytovali vypracované príručky (pravidlá dobrej praxe). Boli zorganizované popularizačné konferencie a semináre, a to pre realizátorov výskumu, inšpektorov práce a pre vybraných                    zamestnávateľov a zástupcov zamestnancov.
	Zamestnanci orgánov inšpekcie práce vystúpili v rámci panelovej diskusie a prednášok na medzinárodnej konferencii „Aktuálne otázky bezpečnosti práce“ v Starej Lesnej.
	Poradenstvo, ktoré poskytovali telefonicky, písomne, elektronickou poštou i osobne na krajských inšpektorátoch práce odborníci – inšpektori práce, pomáha zamestnávateľom a zamestnancom najmä malých a stredne veľkých podnikov v orientácii v požiadavkách   predpisov a pomáha v praxi riešiť konkrétne problémy. Účinné je predovšetkým poradenstvo poskytované inšpektormi práce v rámci výkonu inšpekcie práce priamo u zamestnávateľov.
	Krajské inšpektoráty práce organizovali konferencie a odborné semináre, na ktorých inšpektori práce pomáhali zamestnávateľom malých a stredne veľkých podnikov orientovať sa v povinnostiach vyplývajúcich z platných právnych noriem v oblasti BOZP                         a v  pracovnoprávnej oblasti. 

Časť F. Zahraničná spolupráca
Úloha F.1
Podporovať komunikáciu a spoluprácu v oblasti BOZP vrátane inšpekčných a dozorných orgánov na regionálnej úrovni s domácimi, zahraničnými a medzinárodnými inštitúciami v záujme uplatňovania nových poznatkov z oblasti BOZP v podmienkach SR.
Termín: trvale
Zodpovedný: MPSVR SR
Spolupráca: MZ SR
Stav plnenia úlohy:
Úloha je priebežne plnená. 
Na národnej i medzinárodnej úrovni bola v hodnotenom období roka 2006 spolupráca orgánov inšpekcie práce pomerne rozsiahla. 
Orgány inšpekcie práce spolupracovali so zložkami Policajného zboru pri kontrole   nelegálnej práce, kde jednotlivé zložky Policajného zboru (príslušné odbory poriadkovej   polície a odbory hraničnej a cudzineckej polície) zabezpečovali ochranu inšpektorov práce pri výkone inšpekcie práce v priebehu kontrolných akcií v nočných hodinách. Spolupráca           s  Policajným zborom bola aj pri ďalších pracovných aktivitách, napr. pri vyšetrovaní udalostí a spoločných kontrolách na cestách so zameraním na dodržiavanie ustanovení zákona č. 121/2004 Z. z.
Pri kontrole nelegálnej práce inšpektoráty práce spolupracovali aj s úradmi práce,    sociálnych vecí a rodiny, ktoré poskytovali informácie o kontrolovaných osobách, o evidencii uchádzačov o zamestnanie a o poberaní dávky v nezamestnanosti.
Spolupráca so Sociálnou poisťovňou spočívala najmä v overovaní údajov              predložených zamestnávateľmi v databáze Sociálnej poisťovne a tiež v poskytovaní           potrebných údajov pri vyšetrovaní pracovných úrazov. Podnety Sociálnej poisťovne týkajúce sa objasnenia niektorých pracovných úrazov iniciovali ich vyšetrovanie inšpektorátmi práce, ak išlo o pracovný úraz, ktorý nebol zamestnávateľom vôbec nahlásený na inšpektorát práce.
V rámci kolaudačných konaní je na výbornej úrovni spolupráca so stavebnými úradmi (obce, mestá). Priestor na zlepšenie spolupráce so stavebnými úradmi je vo zvyšovaní        odborných vedomostí niektorých ich zamestnancov, predovšetkým v menších obciach.
Sústava NIP je jedným z národných partnerov pri riešení EÚ projektu IS EQUAL „Pracovné podmienky ako determinanty rodovej nerovnosti práce“. Projekt je zameraný na cielené monitorovanie situácie žien a mužov na trhu práce, a to špecifickým výskumom    pracovných podmienok (vrátane previerok vykonávaných inšpektormi práce) z aspektu      bezpečnosti a ochrany zdravia pri práci. Zámerom je doplniť doteraz nedostatočné databázy   z hľadiska pracovných podmienok, identifikovať a overiť možnosti optimalizácie a zvýšenia ústretovosti pracovných podmienok pre rovnovážne uplatnenie sa žien a mužov v určitých profesiách a odvetviach. Inštitút pre výskum práce a rodiny Bratislava (ďalej „IVPR          Bratislava“) je lídrom rozvojového partnerstva, ktoré rieši výskumný projekt v rámci         Iniciatívy spoločenstva EQUAL. Národnými partnermi IVPR Bratislava sú NIP a Regionálny úrad verejného zdravotníctva Banská Bystrica, nadnárodnými partnermi sú Council of       Perugia, Taliansko a Women Institute of Andalusia, Španielsko. Spoločným prístupom           z   hľadiska pracovných podmienok, pracovno-bezpečnostných aspektov a zdravotných     aspektov prezentovaným jednotlivými inštitúciami rozvojového partnerstva sa vytvára širší základ na dosiahnutie sledovaného cieľa. 
Spolupráca s Úradom pre dohľad nad zdravotnou starostlivosťou a jeho útvarmi      súdneho a patologickoanatomického lekárstva v súvislosti s vyžiadaním materiálov a odborných stanovísk spojených s vyšetrovaním udalostí sa stretla s menšími problémami v prípade vyžiadania výpisu zo zdravotnej dokumentácie. Riešenie tohto problému si         vyžaduje legislatívnu zmenu zákona č. 581/2004 Z. z. o zdravotných poisťovniach, dohľade nad zdravotnou starostlivosťou a o zmene a doplnení niektorých zákonov.
Na NIP je zriadené Národné kontaktné miesto európskej agentúry, ktoré v spolupráci so zástupcami Národnej siete a za účasti tripartity vykonáva úlohy koordinované európskou agentúru. Hlavným cieľom je zber a šírenie informácií na zlepšenie podmienok BOZP.  
Zamestnanci orgánov inšpekcie práce aktívne pracovali v rámci medzinárodnej      spolupráce v odborných pracovných skupinách vytvorených pri SLIC a pri európskej       agentúre.
Úloha F.6
Zapájať odborníkov BOZP do medzinárodnej spolupráce v rámci expertných     tímov, technických komisií, prác na projektoch EK, MOP.
Termín: trvale
Zodpovedný: MPSVR  SR
Spolupráca: zainteresované rezorty, NIP
Stav plnenia úlohy:
Úloha je priebežne plnená. 
Zamestnanci orgánov inšpekcie práce a ďalších štátnych orgánov Slovenskej republiky v roku 2006 pôsobili v nasledujúcich medzinárodných aktivitách.
a)	Pracovná skupina na vymáhanie legislatívy v oblasti pracovného času a doby     odpočinku v doprave 
	V roku 2006 sa pracovná skupina stretla trikrát na dvojdňových stretnutiach vo    Viedni, Aténach a v Bukurešti. Na rokovaniach boli prediskutované odpovede na dotazníky o povinnom načítavaní údajov a o manuálnych vstupoch, ktoré zaslali jednotlivé štáty a     obsahovali otázky o pripravenosti legislatívy jednotlivých štátov na zavedenie digitálnych        tachografov do praxe. Rokovalo sa aj o najracionálnejších spôsoboch presadzovania          nariadenia ES 3821/85 a 561/2006, formách cestných kontrol, návrhu na spoločný protokol z cestných kontrol, ktorý bude používaný vo všetkých krajinách EÚ. Bolo dohodnuté, aby protokol bol vyhotovovaný v štátnom jazyku danej krajiny kvôli prehľadnejšej a jednoduchšej práci s protokolom, a to pre inšpektorov, tak aj pre vodičov. Pri prerokúvaní záverov           zástupcov skupiny, ktorá navštívila deväť z desiatich nových členských štátov (okrem Českej republiky), aby sa zistila pripravenosť jednotlivých krajín na zavedenie digitálnych            tachografov do praxe, bola vyjadrená spokojnosť s pripravenosťou Slovenska. Výbor sa    zaoberal zhodnotením pripravenosti krajín na školenia inšpektorov na tému digitálne         tachografy a vybavením inšpektorov hardvérom a softvérom na vyhodnocovanie výstupov z digitálnych tachografov. Zástupca Slovenskej republiky informoval o školeniach (twinning light project – VOSA) zameraných na nové nariadenie a digitálne tachografy, ktoré prebehli na Slovensku počas obdobia máj – november 2006 a o pláne kompletne vybaviť inšpektorov potrebným vybavením pre kontrolu výstupov z digitálnych tachografov do konca roka 2006.
b)	Pracovná skupina SLICu pre inšpekciu práce v stavebníctve
	Stretnutie pracovnej skupiny nových členských štátov EÚ bolo orientované na       vyhodnotenie druhej etapy kampane pre inšpekciu práce v stavebníctve zameranej na         prevenciu pádov z výšky, dopravu na stavenisku, na prevenciu pádov predmetov z výšky a na činnosti súvisiace so zdvíhaním predmetov a ich skladovaním. Kampaň sa sústredila na     inšpekciu práce (školenia zúčastnených inšpektorov, manuály pre výkon inšpekcie práce,    inštrukcie pre vyplňovanie formulárov z inšpekcie, organizácia zasielania výsledkov         inšpekcie práce a pod.) a na publikačnú kampaň (informovanie o príprave, priebehu a výsledkoch inšpekcie práce cez médiá – tlač, rozhlas, televízia; tvorba materiálov, brožúr pre zamestnancov, zamestnávateľov; tvorba materiálov pre inšpektorov – napr. vo forme  „sprievodcu“ právnymi predpismi pre oblasť stavebníctva).
c)	Pracovná skupina SLICu pre inšpekciu práce s bremenami
	Pracovná skupina pripravovala Európsku informačnú a inšpekčnú kampaň opierajúc sa o smernicu Rady 90/269/EEC. Kampaň bude prebiehať v roku 2007, počas roku 2006 boli zbierané a pripravované podklady, ktoré budú počas kampane distribuované vo forme brožúr. Slovenský zástupca pripravoval podklady podľa požiadaviek SLIC, odpovedal na dotazníky, zaslal hodnotiace materiály projektovému vedúcemu, zbieral a analyzoval údaje a kontroloval správnosť prekladov anglických textov do slovenského jazyka.
d)	Pracovná skupina SLICu pre inšpekciu práce s azbestom
Pracovná skupina pripravovala a zabezpečovala inšpekčnú kampaň na rok 2006       zameranú na azbest, na ochranu zamestnancov pri akejkoľvek pracovnej činnosti s azbestom (napr. pri búracích prácach a pri odstraňovaní azbestu a tiež pri inej náhodnej činnosti s výskytom azbestu). Cieľom kampane bolo poskytnutie informácií o problematike azbestu a jeho vplyve na zdravie, zabezpečiť vyškolenie zamestnancov a inšpektorov práce a zabezpečiť vymáhanie práva v súlade s legislatívou EÚ i národného práva. V informačnej časti kampane boli na krajské inšpektoráty práce distribuované informačné materiály zo   zdrojov európskej agentúry a tiež informačný leták pripravený členmi pracovnej skupiny. Počas kampane bolo na Slovensku zrealizovaných 12 previerok.
e)	Pracovná skupina SLICu na implementáciu agendy REACH (CHEMEX)
Mandátom pracovnej skupiny je účasť inšpekcie práce na vymáhaní nariadenia        Európskeho parlamentu a Rady 1907/2006 z 18. decembra 2006 o registrácii, hodnotení,   autorizácii a obmedzovaní chemických látok (REACH) a o zriadení Európskej chemickej agentúry, o zmene a doplnení smernice 1999/45/ES (nazývaná REACH) vo všetkých         oblastiach súvisiacich s ochranou zamestnancov – s oblasťou BOZP. NIP má zastúpenie v tejto pracovnej skupine ako jeden zo šiestich členských štátov EÚ. V roku 2006 sa        uskutočnilo jedno pracovné stretnutie,  spolupráca sa uskutočňovala prostredníctvom             e-mailovej korešpondencie. Bol spracovaný dotazník, na ktorý odpovedali členské štáty EÚ. Úlohou pracovnej skupiny je vymedziť obsahovú náplň vzdelávania inšpektorov práce v ich nových kompetenciách v tejto oblasti, prijať novú stratégiu implementácie nariadenia a vytvoriť čo najefektívnejšie vzťahy medzi príslušnými inštitúciami - SLIC, ECA (Európska agentúra pre chemikálie) a ECA fórom (fórom európskej chemickej agentúry), DG ENV a DG ENTR.
f)	Pracovná skupina SLICu pre inšpekcia práce v strojárstve (MACHEX) 
Pracovná skupina pracovala v rámci siete na výmenu informácií o smernici 98/37/EC o strojných zariadeniach na zaistenie väčšej zhody pri jej aplikácii. Sieť umožnila konzultácie o každodenných záležitostiach, ktoré si vyžadovali rýchle riešenie. Inšpekcie práce členských štátov EÚ využívali možnosť urgentnej konzultácie v sporných prípadoch zhody so         smernicou. Skupina spolupracovala s pracovnou skupinou pre trhový dohľad (ADCO).
V roku 2006 sa uskutočnilo jedno pracovné stretnutie, v programe boli viaceré otázky, napr. nové nariadenia v oblasti strojov, problémy bezpečnosti niektorých strojov a strojných zariadení, (napr. pracovných plošín, dovážaných technických zariadení z nečlenských štátov EÚ, dovozu, používania a bezpečnostného označenia používaných zariadení, úrazy na      zdvíhacích zariadeniach a pod.). Účasť na stretnutiach pracovnej skupiny umožňuje osvojiť si širšie poznatky z oblasti európskej legislatívy a zapojiť SR do tvorby európskych               dokumentov.
g)	Pracovná skupina SLICu na hodnotenie systémov inšpekcie práce v jednotlivých členských štátoch EÚ
Pracovná skupina na prípravnom stretnutí 20. júna 2006 pripomienkovala a doplnila dokumenty pre činnosť hodnotiacej skupiny na hodnotenie gréckej inšpekcie práce zloženej z predstaviteľov inšpekcií práce členských štátov vrátane Slovenskej republiky a dohodla  organizačné detaily svojej činnosti. Hodnotenie prebehlo v dňoch 27. novembra –                  1. decembra 2006, počas ktorého sa uskutočnilo stretnutie s predstaviteľmi vlády, najvyššími predstaviteľmi gréckeho Inšpektorátu práce (SEPE), zamestnávateľov a zamestnancov.     Členovia hodnotiacej skupiny sa zúčastnili na výkone inšpekcie práce na rôznych              pracoviskách, vždy v rámci pôsobnosti iného oblastného inšpektorátu práce (KEPEK), a to v rôznych sektoroch priemyslu a služieb. Hodnotiaca skupina prezentovala najvyšším          predstaviteľom gréckej inšpekcie práce predbežné výsledky svojho hodnotenia a celkové hodnotenie zapracovala do správy, ktorú zašle na pripomienkovanie predstaviteľom gréckej inšpekcie práce. Záverečnú správu zašle Európskej komisii (ďalej „EK“). Úlohou              slovenského zástupcu hodnotiacej skupiny bolo vypracovanie správy pre EK pod vedením predsedu hodnotiacej skupiny a tiež odovzdanie informácie vedeniu NIP, zamestnancom   odboru riadenia IP o poznatkoch z gréckej inšpekcie práce, ako aj o opatreniach potrebných na úspešné zvládnutie hodnotenia Slovenska v druhom kole hodnotení členských štátov, ktoré začne  v roku 2007.
h)	Projekt Národný koordinátor SLIC – CIRCA (Communication and Information Resource Centre Administrator)
Na podporu poskytovania informácií vytvorila EK internetovú stránku, ktorá       umožňuje vzájomné poskytovanie informácií na úrovni EÚ. Každý členský štát má jedného           národného koordinátora, ktorý je kontaktnou osobou pre inšpektorov práce alebo iných     zamestnancov regionálnych a (alebo) národných inšpektorátov práce, ktorí alebo potrebujú    informácie, aby vyriešili konkrétny problém alebo sú schopní prispieť k vyriešeniu problému nastoleného iným členským štátom. V rámci EÚ 25 inšpektorátov práce zaviedlo rovnakú štruktúru, aby sa mohli navzájom podporovať pri riešení problémov. V mnohých prípadoch  však  ide  o  problematiku mimo  oblasti  pôsobenia   inšpekcie  práce, a  preto  je  nevyhnutná spolupráca s rezortmi a inštitúciami, ktorých sa problematika môže týkať.
i)	Pracovná skupina expertov na implementáciu smernice 96/71/EC týkajúcej sa      vysielania pracovníkov v rámci poskytovania služieb
Pracovná skupina sa zaoberá úlohami vyplývajúcimi zo smernice č. 96/71/ES. Úlohou slovenského zástupcu, ktorý je zároveň styčným orgánom v zmysle danej smernice, je       zabezpečiť úlohy vyplývajúce zo smernice, ako aj z rokovaní pracovnej skupiny. Ide najmä o úpravu web stránky NIP (o jej  doplnenie o potrebné informácie týkajúce sa vysielania      zamestnancov), informovanie verejnosti o pracovných podmienkach vrátane BOZP (brožúry, kampane, prednášky, ap.), informovanie zamestnancov NIP a inšpektorátov práce o úlohách, ktoré vyplývajú zo smernice, o prijatie opatrení na zlepšenie spolupráce s orgánmi členských štátov, najmä pokiaľ ide o dodržiavanie lehôt na zasielanie informácií a vyžiadaní.
j)	Projekt IS EQUAL zameraný na pracovné podmienky ako determinanty rodovej nerovnosti
k)	Twinningový projekt „Posilňovanie administratívnych kapacít“ v problematike   rodovej nerovnosti 
	MPSVR SR začalo v októbri 2005 twinningový projekt „Posilňovanie                     administratívnych kapacít v oblasti Gender Mainstreaming“, v ktorom hlavným                 twinningovým partnerom je Francúzsko a juniorským partnerom Nemecko. NIP bol jedným zo zúčastnených zástupcov štátnej a verejnej správy, sociálnych partnerov, univerzitných   pracovníkov na tomto projekte. Cieľom projektu je posilnenie inštitucionálnych mechanizmov pre rodovú rovnosť, zabezpečenie školenia odborníkov tak, aby prispeli k zdokonaleniu ich schopností a získaniu poznatkov v oblasti uplatňovania rodového hľadiska vo všetkých     politikách, ako aj k rozvoju poznatkov a komunikácie v kontexte rodovej problematiky na         Slovensku. 
V roku 2006 bolo zorganizované školenie inšpektorov práce. Zaoberalo                      sa  problematikou kontroly rodovej rovnosti v praxi - každodenná práca inšpektorov vo   vzťahu k danej problematike, reálne problémy pri kontrole, nástroje a metódy pri posudzovaní a dokazovaní rodovej nerovnosti, sankcie a pod. V júni 2006 sa uskutočnila študijná cesta do Francúzska a Nemecka, ktorej sa zúčastnili vybraní účastníci z MPSVR SR, samosprávnych krajov, NIP a odborov. Cieľom bolo prehĺbenie vedomostí a uľahčenie prebratia pozitívnych skúseností v oblasti rovnosti žien a mužov. Hlavnou témou prijatí na príslušných               ministerstvách, v organizáciách a u zamestnávateľov, ktorí významnou mierou uplatňujú   internú politiku posilňovania rovnosti žien a mužov (Peugeot PSA vo Francúzsku, Deutsche Telecom v Nemecku), bol komplexný úvod do problematiky implementácie rodovej politiky na národnej a regionálnej úrovni.
l)	Zastupovanie Slovenskej republiky v Poradnom výbore EK pre BOZP a v jej      orgánoch
	Zástupca MPSVR SR zastupuje Slovenskú republiku v Poradnom výbore EK pre BOZP. Zástupcovia rezortu MZ SR boli v roku 2006 aktívni v ad hoc pracovných skupinách Poradného výboru EK pre BOZP pre chemické faktory a pre BOZP v nemocniciach. V stálej pracovnej skupine pre ťažobný priemysel má Slovensko zastúpenie v pozícii riadneho člena Poradného výboru EK pre BOZP prostredníctvom zástupcu z Hlavného banského úradu.
m)	Projekt „Posilňovanie administratívnych štruktúr inšpekcie práce“ Twinning   Number: SK06-IB-SO-01 
	NIP pripravil návrh projektu v rámci európskeho prechodového fondu pre 
•	implementáciu európskej legislatívy v oblasti prevencie závažných priemyselných havárií,
•	zhromažďovanie údajov o pracovných úrazoch a ich spracovanie.
Projekt bude realizovaný v spolupráci s rakúskym partnerom Agentúry pre európsku integráciu a ekonomický rozvoj. V súčasnosti je projekt vo fáze schvaľovania.

Časť G Zabezpečenie financovania
Úloha G.1
Zabezpečiť zdroje na realizáciu Koncepcie štátnej politiky BOZP.
Termín: september 2002, trvalý
Zodpovedný: MPSVR SR
Spolupráca: zainteresované rezorty
Stav plnenia úlohy:
Úloha je priebežne plnená. 
Pri príprave štátneho rozpočtu na príslušný rok sú uplatňované požiadavky nevyhnutné na plnenie jednotlivých úloh. 
NIP zabezpečil tiež finančné prostriedky z Európskej agentúry. Sú určené na          spolufinancovanie informačných a motivačných kampaní, na vydávanie informačných      materiálov, brožúr, reklamnú kampaň v médiách, organizovanie stretnutí odborníkov počas európskeho týždňa BOZP a na iné účely.
NIP predložil v rámci čerpania prostriedkov z Prechodného fondu aj projekt týkajúci sa problematiky pracovných úrazov a databázy nebezpečných chemických látok.
Zahraničné pracovné cesty zamestnancov sústavy inšpekcie práce z dôvodu účasti na jednotlivých pracovných skupinách alebo vo výboroch európskych inštitúcií sú financované zo štátneho rozpočtu. Pri aktivitách organizovaných SLIC-om, európskou agentúrou a pod. sú cestovné výdavky refundované z prostriedkov EK.
Záver
Realizácia programu bezpečnosti bola v roku 2006 pokračovaním jeho plnenia            v predchádzajúcich rokoch 2002 až 2005. Koncepcia štátnej politiky BOZP i program          bezpečnosti od roku 2002 vychádzali z európskej stratégie v oblasti BOZP na obdobie 2002 – 2006. 
V rokoch 2002 až 2006 sa v Slovenskej republike znížil počet pracovných úrazov o 5 613 úrazov (o 28,9%), ale vývoj počtu smrteľných pracovných úrazov (76 až 95 ročne) nie je ustálený, aj keď má veľmi mierne klesajúci trend. Od roku 2000 do roku 2004 sa podľa EK v EU-15 miera výskytu smrteľných pracovných úrazov znížila o 17 % a miera výskytu pracovných úrazov s viac ako tromi dňami absencie sa znížila o 20 %.
Vo februári 2007 vydala EK oznámenie Komisie Európskemu parlamentu, Rade,    Európskemu hospodárskemu a sociálnemu výboru a Výboru regiónov: Zlepšenie kvality a produktivity práce: stratégia Spoločenstva v oblasti zdravia a bezpečnosti pri práci na obdobie rokov 2007 – 2012. Nová stratégia na roky 2007 – 2012 je ambiciózna a navrhuje sa v nej znížiť celkovú mieru výskytu pracovných úrazov na 100 000 pracovníkov o 25 % do roku 2012 v EÚ-27 prostredníctvom zlepšenia ochrany bezpečnosti a zdravia pracovníkov, čím sa výrazne prispeje k úspechu stratégie rastu a zamestnanosti. Členské štáty sú zaviazané prijať túto stratégiu a rozpracovať najvhodnejšie opatrenia na národnej úrovni.